زه اعتراف کوم چي د هغه دغه بدګوماني بې اساسه نه وه۔ د شېرعلي صدراعظم دغه راز وویل چي په کابل کي یوه غښتلې ډله ده چي له برټانیې سره د امیر د نیژدې اړېکو سره مخالفت کوي۔ له دې څخه لږ وروسته موږ د افغانستان له حکومت څخه وغوښتل چي که سرډاګلاس فورسیت ته اجازه ورکړي چي له کاشغر څخه د افغانستان له لاري هند ته ستون سي۔ امیر له یو څه ځنډ څخه وروسته وویل چي هغه ته دا اجازه نه سي ورکولای ځکه چي ډېر لږ مخکي یو برټانوی صاحب منصب جګړن مک ډانلډ په سرحد کي ویشتل سوی او وژل سوی وو او دی په افغانستان کي د برټانوي افسرانو د ساتني ذمه نه سي وهلای۔ ما ځانته دا حق نه ورکاوه چي په دې مسله کي زیات ټینګار وکړم اود لارډ مایو دا خبره مي په غوږ کي وه چي د امیر له خوښي پرته باید افغانستان ته د برټانوي پوځیانو پر استولو باندي ټینګار ونه سي او پردې خبري غور وسي چي د برټانیې د حکومت د غوښتني په نه منلو سره د برټانیې حکومت ته سپکاوی سوی دی؟